CELEX: 32014D0848
Language: lv
Date: 2014-11-26 00:00:00
Title: 2014/848/ES, Euratom: Komisijas Īstenošanas lēmums ( 2014. gada 26. novembris ), ar kuru groza Lēmumu 2010/4/ES, Euratom, ar ko Bulgārijai atļauj izmantot statistikas datus, kas vecāki par aizpagājušo gadu, un noteiktas aptuvenas aplēses PVN pašu resursu bāzes aprēķinam (izziņots ar dokumenta numuru C(2014) 8929)

28.11.2014   
            
            
               LV
            
            
               Eiropas Savienības Oficiālais Vēstnesis
            
            
               L 343/41
            
         KOMISIJAS ĪSTENOŠANAS LĒMUMS
   (2014. gada 26. novembris),
   ar kuru groza Lēmumu 2010/4/ES, Euratom, ar ko Bulgārijai atļauj izmantot statistikas datus, kas vecāki par aizpagājušo gadu, un noteiktas aptuvenas aplēses PVN pašu resursu bāzes aprēķinam
   
      
         (izziņots ar dokumenta numuru C(2014) 8929)
      
   
   (Autentisks ir tikai teksts bulgāru valodā)
   
      (2014/848/ES, Euratom)
   
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Atomenerģijas kopienas dibināšanas līgumu,
   ņemot vērā Padomes 1989. gada 29. maija Regulu (EEK, Euratom) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (1), un jo īpaši tās 4. panta 4. punktu un 6. panta 3. punkta otro ievilkumu,
   apspriedusies ar Padomdevēju komiteju pašu resursu jautājumos,
   tā kā:
   
               (1)
            
            
               Lai iedalītu darījumus statistikas kategorijās atbilstoši 4. panta 4. punktam Regulā (EEK, Euratom) Nr. 1553/89, Bulgārija tagad var izmantot valsts uzskaites datus par aizpagājušo gadu pirms attiecīgā finanšu gada, par kuru aprēķina PVN resursu bāzi. Tādēļ Bulgārijai vairs nav jāatļauj izmantot valsts uzskaites datus, kas ir vecāki par aizpagājušo gadu, par gadiem pēc 2013. gada. Tādēļ 1. panta piemērojamība būtu jānosaka uz ierobežotu laiku līdz 2013. gada 31. decembrim.
            
         
               (2)
            
            
               Saskaņā ar Padomes Direktīvas 2006/112/EK (2) 390.a pantu Bulgārija var – saskaņā ar nosacījumiem, kas šajā dalībvalstī bija spēkā tās pievienošanās dienā, – turpināt atbrīvot no nodokļa starptautiskos pasažieru pārvadājumus, kas minēti šīs direktīvas X pielikuma B daļas 10. punktā, kamēr tādu pašu atbrīvojumu no nodokļa piemēro jebkurā dalībvalstī, kas bija Kopienas dalībvalsts 2006. gada 31. decembrī; šie darījumi ir jāņem vērā, nosakot PVN pašu resursu bāzi.
            
         
               (3)
            
            
               Bulgārija ir lūgusi Komisijas atļauju izmantot noteiktas aptuvenas aplēses PVN pašu resursu bāzes aprēķinam, jo tā nevar veikt precīzu PVN pašu resursu bāzes aprēķinu darījumiem, kas norādīti Direktīvas 2006/112/EK X pielikuma B daļas 10. punktā. Šāds aprēķins varētu radīt nesamērīgu administratīvo slogu, kas nebūtu attaisnojams saistībā ar minēto darījumu ietekmi uz Bulgārijas kopējo PVN pašu resursu bāzi. Bulgārija var veikt aprēķinu, izmantojot aptuvenas aplēses šīs kategorijas darījumiem. Bulgārijai tādējādi būtu jāatļauj aprēķināt PVN pašu resursu bāzi, izmantojot aptuvenas aplēses.
            
         
               (4)
            
            
               Pārredzamības un juridiskās noteiktības labad ir lietderīgi noteikt šai atļaujai termiņu.
            
         
               (5)
            
            
               Tāpēc ir lietderīgi attiecīgi grozīt Komisijas Lēmumu 2010/4/ES, Euratom (3),
            
         IR PIEŅĒMUSI ŠO LĒMUMU.
   1. pants
   Lēmumu 2010/4/ES, Euratom groza šādi:
   
               1)
            
            
               lēmuma 1. un 2. pantu aizstāj ar šādiem:
               “1. pants
               Lai varētu veikt darījumu iedalījumu kategorijās, kā tas minēts 4. panta 4. punktā Regulā (EEK, Euratom) Nr. 1553/89, Bulgārijai no 2009. gada 1. janvāra līdz 2013. gada 31. decembrim ir atļauts izmantot skaitļus, kas iegūti no valsts uzskaites datiem par trešo vai ceturto gadu pirms attiecīgā finanšu gada, par kuru aprēķina PVN pašu resursu bāzi.
               2. pants
               Lai aprēķinātu PVN pašu resursu bāzi no 2009. gada 1. janvāra līdz 2018. gada 31. decembrim, Bulgārijai atļauj izmantot aptuvenas aplēses attiecībā uz starptautiskiem pasažieru pārvadājumiem, kas minēti Direktīvas 2006/112/EK X pielikuma B daļas 10. punktā.”;
         
               2)
            
            
               lēmuma 3. pantu svītro.
            
         2. pants
   Šis lēmums ir adresēts Bulgārijas Republikai.
   
      Briselē, 2014. gada 26. novembrī
      
         
            Komisijas vārdā –
         
         
            priekšsēdētāja vietniece
         
         Kristalina GEORGIEVA
      
   
   
      (1)  OV L 155, 7.6.1989., 9. lpp.
   
   
      (2)  Padomes 2006. gada 28. novembra Direktīva 2006/112/EK par kopējo pievienotās vērtības nodokļa sistēmu (OV L 347, 11.12.2006., 1. lpp.).
   
      (3)  Komisijas 2009. gada 22. decembra Lēmums 2010/4/ES, Euratom, ar ko Bulgārijai atļauj izmantot statistikas datus, kas vecāki par aizpagājušo gadu, un noteiktas aptuvenas aplēses PVN pašu resursu bāzes aprēķinam (OV L 3, 3.1.2010., 17. lpp.).